開頭嗰陣，寵物小精靈係喺 Game Boy 度出嘅 RPG 遊戲（紅、綠）。遊戲嘅玩法係玩嗰個人扮演一個想做精靈訓練員大師嘅細路，喺隻遊戲入面嘅（架空）世界一路旅行一路捉路上撞到嘅唔同品種嘅精靈，跟手透過打交提升手持精靈嘅等級去同更加勁嘅對手打，最後稱霸成個地區。因為隻 Game 當時出乎意料咁好賣，話咁快寵物小精靈重出埋咭 Game、動畫、漫畫、戲、同好多種玩具，做埋風靡全世界嘅大熱系列。到咗今時今日，寵物小精靈嘅總值只係低過（都係任天堂出嘅）超級馬利奧系列少少，係歷史上第二好賣嘅遊戲系列。個系列喺 2016 年為咗慶祝廿週年，特登喺 Super Bowl 50 嗰度打廣告，出咗破格嘅 Pokémon GO 手機遊戲，同埋重新設計過隻遊戲嘅玩法。